
Fajlagos forgácsoló erő jellemzése vékonyforgácsleválasztás technológiai körülményei között, akusztikus emisszió és mikrokeménység mérés segítségével

Az elvégzett, speciális homlokbeszúró esztergálási kísérletsorozatok segítségével sikerült kimutatnom a fajlagos forgácsolóerő és fajlagos akusztikus emisszió értékek exponenciális jellegtől való eltérését a vékonyforgácsleválasztás technológia esetén. Továbbá, a fajlagos forgácsolóerő és fajlagos akusztikus emisszió értékeinek összehasonlításával bebizonyosodott az akusztikus emissziós mérési módszer alkalmazhatósága az említett technológiára, ezáltal a mikroforgácsolás technológiájára is. A forgácsoló él belépését vizsgálva sikerült olyan módszert alkalmazni, amely többnyire azonos eredményeket adott, a két vizsgált indikátor (fajlagos forgácsolóerő és fajlagos akusztikus emisszió) összehasonlítását tekintve, az exponenciális jellegtől való eltérés határát illetően.
Bár a nagy mérési szórások miatt nem sikerült egyértelmű matematikai modellt illeszteni a mikro-keménységmérések sorozatára. A mikro-keménységértékek azonban egyértelműen azt mutatták, hogy a tranziens (azaz a szerszámél forgácsolásba belépésének és kilépésének) szakaszában nagyobb keménységértékek mérhetőek. Ez igazolja az elméletet, ami szerint a felület a legnagyobb alakváltozást (és így legnagyobb alakítási keménységet) itt szenvedi el. Megfigyelhető továbbá, hogy a keménységértékek a maximális értéküket a kilépés során, átlagosan nagyobb elméleti forgácsvastagság értéknél érik el. Ez összhangban van az akusztikus emissziós mérés exponenciális jellegtől való eltérésének karakterisztikájával.



